【晨課起筷馬】落班、勝途、變化地 贏啦!
2024年04月06日 16:57
東網電視
更多新聞短片
第2場四班2000米,蔡約翰馬房「波爾多」已屆6歲英國自購馬,慢熱馬向來季中至季尾表現最為穩定,今季已跑過11仗,只於季初取得一席無威脅的亞軍,不用介懷,但隨着連場實戰,狀態已愈跑愈上力。近仗幕後頻頻安排跑嫌短的1650米,減分心意相當明顯,評分順利下調,今仗屬服役以來首次落到四班作賽,對手實力完全唔係嗰回事,值得看高一線。
「波爾多」雖然季內一直部署減分,但演出其實唔失禮,就算密密跑無乜點做工夫之下,每仗所負距離都唔遠,長期具備作戰狀態。上賽後即時運返從化做操練,復課後打磨唔多,只做過1課快工夫而已,但嗰課走來步頭有力,墜手好火氣,馬身依然飽滿,外觀相當四正,狀態並無疑問。
今次回師勝途田草2000米,以往曾以2分1秒22佳速力壓「錶之五知」,單計往績,同場對手根本埋唔到身,加上近日天氣不穩,天文台預期今日有雷暴及驟雨,場地隨時出現變化,此匹北半球馬跑變化地威力大增,鞍上人由湯普新換巴度亦予人信心,今仗勝望甚濃。
■陳志懷